Padwoedevoorval: Verdagte kry borgtogDouglas Pearce en sy vrou, Tammy. Foto: Facebook. Die motoris wat na bewering die motorfietsryer, Douglas Pearce (39), Vrydag in Malibongwerylaan in Johannesburg tydens ŉ padwoedeaanval doodgeskiet het, is Maandag in die Roodepoortse landdroshof op borgtog van R5 000 vrygelaat. Landdros Denis Smith het gesê die moordverdagte, Meekahefele Masooa (43), het oortuigende persoonlike feite en omstandighede aangebied wat dit geregverdig het dat hy op borgtog vrygelaat kan word. “Die bewyse voor die hof dui daarop dat dit ŉ padwoedevoorval is. Die verdagte het nie van die toneel gevlug nie, maar het vir die polisie gewag om op te daag. Hy het ook sy eie vuurwapen en Pearce s’n aan die polisie oorhandig,” het Smith gesê. Sy het gesê die hof moet nog Masooa se bewerings bevestig. Masooa het in sy beëdigde verklaring gesê hy is getroud en het vier dogters. Die gesin woon in Centurion en besit ŉ huis ter waarde van R2,2 miljoen. Masooa, die gesin se broodwinner, is ŉ arbeidswetkonsultant. Hy het gesê Pearce het hom Vrydag konfronteer. “Hy het op my geskree, en sy middelvinger na my gewys… ek weet nie hoekom hy dit gedoen het nie,” het Masooa gesê. Volgens hom het Pearce toe sy vuurwapen uitgehaal en op hom gerig. Masooa het besef hy is in ŉ gevaarlike situasie, en het sy eie vuurwapen uitgehaal om homself te beskerm. “Ek het geen voorneme gehad om hom dood te maak nie. Ek besef die erns van die oortreding, maar ek het opgetree binne die wetlike grense.” Victor Nkwashu, Masooa se prokureur, het gesê sy kliënt se optrede by die toneel bewys dat hy nie ŉ vlugrisiko is nie. Hy het ook aan die hof gesê Masooa het ŉ wond aan sy kop opgedoen tydens die skietery. Smith het gesê volgens mediese verslae wat by die hof ingedien is, is Masooa se besering nie ŉ skietwond nie, maar slegs ŉ skaafwond. Staatsaanklaer Sam Campher het gesê Masooa is voorheen in hegtenis geneem omdat hy ŉ vuurwapen op iemand gerig het, maar hy is nooit skuldig bevind nie. Die staat het borgtog teengestaan weens die ernstigheid van die saak, en omdat hulle vir Masooa se veiligheid vrees. Verskeie motorfietsryers het by die hof saamgekom om steun vir Pearce te betoon. Masooa het aangedui dat hy onskuldig gaan pleit. Die saak is tot 25 April uitgestel. Lees ook: Padwoedeaanval: Man in hof wat glo motorfietsryer doodskiet Man vas wat glo motorfietsryer doodskiet Motorfietsryer glo in padwoedeaanval doodgeskiet